钦定古今图书集成/理学汇编/学行典/第010卷 > 易象者因日月之象而合之以成易所以为易之义也孔子曰易者象也象也者像也日月运行一寒一暑阴阳之义配日月是也故郑厚亦云易从日从月 > 《冯时可太极说》
## 钦定古今图书集成/理学汇编/学行典/第010卷 > 易象者因日月之象而合之以成易所以为易之义也孔子曰易者象也象也者像也日月运行一寒一暑阴阳之义配日月是也故郑厚亦云易从日从月 > 《冯时可太极说》

“《易》有太极”，夫子赞《易》之词也。太者，无上之称也。极者，
独至之称也。太极者，三极之总名也。盖自三圣立画
陈象之后，孔子恐人执象以求之，而昧于义理也，故
曰：“《易》有太极”，为昧者说也。自极而寻之，物虽众，可以
执一御也；由极而观之，义虽博，可以一名举也。得其
自然之主，不宰之宰，则六十四卦原无卦也，三百八
十四爻，原无爻也。盖虽不言无极，而无极之意寓矣。
周子之加无极于上，则似乎二之也。其所谓动而生
阳，静而生阴者，吾亦未敢从也。《系辞》所谓“太极生两
仪，两仪生四象”，指画卦而言也。自一而二，自二而四，
自四而八，而以至于六十四，若母之生子，故曰生也。
卦画有先后，而理气无先后；阴阳为动静，而动静即
阴阳。今曰“动而生阳，静而生阴”，则是太极先于阴阳
也，阴阳后于太极也，动静为之母也，阴阳为之子也，
至神者而象之，至妙者而物之，可方可圆，变动不居
者而规圆以图之，得无滞乎？汲蒙《周书》云：“正人莫如
有极，道天莫如无极。”周子盖祖之，以加赞乎太极，而
不知太极之不必加也。